Ylen/Taloustutkimuksen huhtikuun puoluekannatusmittaus julkaistiin torstaina aamulla. Mittauksen kärjessä ovat kokoomus 20,2, Sdp 20,0 ja keskusta 17,0 prosentilla.

Verkkouutiset laski, mitä mittaus käytännössä tarkoittaisi.

Kansanedustajan paikkoina mittaus antaa vaalipiirikohtaisesti laskien seuraavaa (muutos eduskuntavaaleista 2015):

Sdp 46 (+12)

Kokoomus 43 (+6)

Keskusta 38 (-11)

Vihreät 30 (+15)

Vasemmistoliitto 17 (+5)

Perussuomalaiset 14 (-24)

RKP 7 (+ Ahvenanmaa 1) (-2)

KD 4 (-1)

Sdp nousisi vaalimatematiikalla siis suurimmaksi, vaikka kokoomus sai kyselyssä hieman enemmän kannatusta.

Sdp:llä olisi vaalipiireissä kolme viimeistä läpimenneen paikkaa ja kokoomuksella kolme ensimmäistä putoajaa. Tämä tarkoittaa, että varsin pienillä kannatusmuutoksilla suurimman puolueen paikka vaihtuisi.

Lukuihin liittyy lukuisia epävarmuustekijöitä. Yle ei kertonut, kuinka moni vastaajista vastasi kyselyyn.

Sinisen tulevaisuuden paikkojen määrää ei voi ennustaa ja heillä ehdokasasettelun merkitys on erittäin suuri.

Kokoomuksen lisäpaikat tulisivat Uudeltamaalta, Varsinais-Suomesta, Satakunnasta, Hämeestä, Vaasasta ja Lapista.

Vihreiden voimakas gallupkannatus on usein jäänyt realisoitumatta itse vaaleissa.

Sanonpa senkin, että uuden hallituksen muodostaminen noilla luvuilla ja nykyisillä asenteilla/puheilla voi olla kova paikka.

Kolmen kärki huhtikuussa 2019 voi olla mikä tahansa. Silti; miten on mahdollista, että sdp mataa noin alhaalla? Missä oppositiohyöty? Analyysi? #Ylegallup

— Seppo Kääriäinen (@seppokaariainen) May 3, 2018